กรมชลประทาน ยันน้ำในเขื่อนอุบลรัตน์และเขื่อนแม่งัดสมบูรณ์ชล พอใช้อุปโภคบริโภค ไปจนถึงต้นฤดูฝนนี้ พร้อมชวนร่วมใจกันใช้น้ำอย่างประหยัด
กรมชลประทานยันน้ำในเขื่อนอุบลรัตน์ และเขื่อนแม่งัดสมบูรณ์ชล พอใช้อุปโภคบริโภค ไปจนถึงต้นฤดูฝนนี้ พร้อมชวนร่วมใจกันใช้น้ำอย่างประหยัด ลดเสี่ยงขาดแคลนน้ำในอนาคตนายทวีศักดิ์ ธนเดโชพล รองอธิบดีกรมชลประทาน กล่าวถึงสถานการณ์น้ำในเขื่อนอุบลรัตน์ จ.ขอนแก่น ปัจจุบันมีปริมาณน้ำเก็บกักอยู่ที่ประมาณ 600 ล้านลูกบาศก์เมตร คิดเป็นร้อยละ 25 ของความจุอ่างฯ ทางจังหวัดขอนแก่นได้ออกมาเตือนประชาชนที่อยู่ตอนบน และตอนล่างของลุ่มน้ำ ให้ร่วมแรงร่วมใจกันใช้น้ำอย่างประหยัด พร้อมทั้งได้ประสานกับกรมฝนหลวงและการบินเกษตร ขอรับการสนับสนุนปฏิบัติการฝนหลวงในการแก้ปัญหาภัยแล้งในพื้นที่จ.ขอนแก่นด้วย นอกจากเขื่อนอุบลรัตน์แล้ว ยังมีอ่างเก็บน้ำขนาดกลางอีก 14 แห่ง และ อ่างเก็บน้ำขนาดเล็กอีก 426 แห่ง ซึ่งยืนยันว่าสามารถบริหารจัดการน้ำได้ไปจนสิ้นสุดหน้าแล้งนี้ ไปจนถึงเดือนพฤษภาคมและมิถุนายนนี้ได้ โดยไม่ต้องใช้น้ำก้นอ่างฯของเขื่อนอุบลรัตน์อย่างแน่นอน จึงขอให้ทุกภาคส่วนร่วมแรงร่วมใจกันใช้น้ำอย่างประหยัดให้มากที่สุด เพื่อลดความเสี่ยงต่อปัญหาขาดแคลนน้ำที่อาจจะเกิดขึ้นได้สำหรับพื้นที่จังหวัดเชียงใหม่ นั้น เขื่อนแม่งัดสมบูรณ์ชลได้ทำการส่งน้ำเพื่อใช้ผลิตน้ำประปาให้พื้นที่จังหวัดเชียงใหม่และลำพูน รวมทั้งสิ้น 8 สถานี เฉลี่ยวันละ 1,020,000 ลูกบาศก์เมตร ในขณะที่ปัจจุบันเขื่อนแม่งัดสมบูรณ์ชล มีปริมาณน้ำในอ่างฯประมาณ 145 ล้านลูกบาศก์เมตร คิดเป็นร้อยละ 55 ส่วนเขื่อนแม่กวงอุดมธารา มีปริมาณน้ำในอ่างฯประมาณ 78 ล้านลูกบาศก์เมตร คิดเป็นร้อยละ 30 แม้จะเพียงพอต่อการผลิตน้ำประปาตลอดช่วงฤหน้าแล้งนี้ แต่คงต้องขอความร่วมมือจากประชาชนใช้น้ำอย่างประหยัดและเกิดประโยชน์สูงสุด เพื่อสำรองน้ำไว้ใช้ในอนาคต